UDHËZIM I PËRBASHKËT

Nr. 221, datë 8.11.2024

PËR MASËN, KRITERET DHE PROCEDURAT PËR TARIFAT FINANCIARE PËR VEPRIMTARINË E LEJUAR ME ARMËT

Në mbështetje të nenit 102, pika 4, të Kushtetutës; ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë ”, të ndryshuar; ligjit nr. 10296, datë 8.7.2010, “Për menaxhimin e financave dhe kontrollin”, të ndryshuar; nenit 48, të ligjit nr. 74/2014, “Për armët”, të ndryshuar; dhe vendimit nr. 432, datë 28.6.2006, të Këshillit të Ministrave, “Për krijimin dhe administrimin e të ardhurave që krijojnë institucionet buxhetore”, 

UDHËZOJMË: 

1. Miratimin e tarifave për veprimtaritë e lejuara me armët në zbatim të ligjit nr. 74/2014, datë 10.7.2014, “Për armët”, të ndryshuar, sipas tabelës nr. 1, bashkëlidhur dhe që është pjesë përbërëse e këtij udhëzimi.

2. Të ardhurat që realizohen nga shërbimet që ofrohen nga Policia e Shtetit në zbatim të ligjit nr. 74/2014, “Për armët”, të ndryshuar, do të trajtohen si të ardhura nga veprimtaria kryesore të cilat realizohen nga institucioni buxhetor, gjatë kryerjes së detyrave të tyre funksionale. Këto të ardhura derdhen tërësisht në buxhetin e shtetit dhe shpenzohen si pjesë e totalit të të ardhurave të këtij buxheti.

3. Me këtë udhëzim të njihen gjithë punonjësit e Policisë së Shtetit, si dhe personat e interesuar për veprimtarinë e lejuar me armët.

4. Udhëzimi i përbashkët i ministrit të Brendshëm dhe i ministrit të Financave nr. 264/1, datë 29.6.2015, “Për masën, kriteret dhe procedurat për tarifat financiare për veprimtarinë e lejuar me armët”, shfuqizohet.

5. Me zbatimin e këtij udhëzimi ngarkohen strukturat në varësi të Ministrisë së Brendshme dhe strukturat në varësi të Ministrisë së Financave.

Ky udhëzim hyn në fuqi pas botimit në Fletoren Zyrtare.

MINISTËR I BRENDSHËM

Ervin Hoxha

MINISTËR I FINANCAVE

Petrit Malaj

Tabela nr. 1 
TARIFAT E SHËRBIMEVE TË POLICISË SË SHTETIT NDAJ TË TRETËVE PËR VEPRIMTARINË E LEJUAR ME ARMË

	Nr.
	Emërtimi i veprimtarive të lejuara me armët
	Tarifa që aplikohet 

(në lekë)

	1
	Tarifë për dhënie licence për tregtim të armëve të kategorisë B, pjesëve kryesore dhe municioneve të tyre. 
	100 000

	2
	Tarifë për dhënie licencë për import dhe tregtim të armëve të kategorisë C dhe D, pjesëve kryesore dhe municioneve të tyre.
	100 000

	3
	Tarifë për pajisjen me licencë për transportin e armëve, pjesëve kryesore dhe municioneve të tyre.
	200 000

	4
	Tarifë për pajisjen me licencë për poligon civil qitjeje të hapur, të mbyllur, me pjatel.
	300 000

	5
	Tarifë për pajisjen me licence për aftësimin teorik dhe praktik të personave për armët.
	100 000

	6
	Tarifë për subjektet e licencuara për aftësimin teorik dhe praktik për komisionin e testimit për veprimtarinë e lejuar me armë, për punonjës të Policisë së Shtetit anëtar të komisionit (në ditë).
	1 000

	7
	Tarifë për pajisjen me certifikatë për drejtues tekniko-administrativ për veprimtaritë e licencuar sipas ligjit për armët.
	45 000

	8
	Tarifë për pajisjen me autorizim për mbajtje arme për personat juridikë.
	2 000

	9
	Tarifë për pajisjen me autorizim të posaçëm për mbajtje arme.
	10 000

	10
	Tarifë për pajisjen me autorizim për mbajtje arme gjahu, sportive dhe armët e tjera të këtij lloji.
	2 000

	11
	Tarifë për pajisjen me autorizim për blerje/mbajtje arme gjahu mbi numrin e lejuar.
	5-fishi i vlerës së tarifës së përcaktuar për armë gjahu

	12
	Tarifë për pajisjen me autorizim për mbajtje në vendbanim, për armët e kategorisë B1
	10 000

	13
	Tarifë për pajisjen e personave fizik/juridik me autorizim provizor për futjen e armëve në territorin e Republikës së Shqipërisë nga shtetasit e huaj për gjueti turistike (për çdo armë).
	5 000

	14
	Tarifë për pajisjen me autorizim për përdorim skenik të armës të dhëna nga policia (për çdo armë) dhe për koleksionim armësh.
	1 000

	15
	Tarifë për pajisjen me autorizim për mbajtje arme gjahu për shtetasit e huaj.
	2 000

	16
	Tarifë për pajisjen me licencë për çaktivizimin e armëve të zjarrit për përdorim civil.
	100 000

	17
	Tarifë për çaktivizimin e armëve të zjarrit të shkurtra (pistoletat me një shkrepje të vetme, gjysmautomatike).
	3000

	18
	Tarifë për çaktivizimin e armëve të zjarrit të shkurtra (revolverët, duke përfshirë ato me mulli/cilindër).
	2000

	19
	Tarifë për çaktivizimin e armëve të zjarrit të gjata me një shkrepje të vetme (përfshi ato me veprim me ndërprerje).
	4000

	20
	Tarifë për çaktivizimin e armëve të zjarrit të gjata e të shkurtra me veprim me ndërprerje (me ose pa vjaska, me mekanizëm të mbylljes së fishekut me ulje poshtë ose me rrotullim).
	4000

	21
	Tarifë për çaktivizimin e armëve të zjarrit të gjata me përsëritje (me rimbushje, me ose pa vjaska).
	4000

	22
	Tarifë për çaktivizimin e armëve të zjarrit të gjata gjysmautomatike (me ose pa vjaska).
	4000

	23
	Tarifë për çaktivizimin e armëve të zjarrit automatike (automatik të ndryshëm, mitraloza, pistoleta automatike).
	7000

	24
	Tarifë për çaktivizimin e armëve të zjarrit që mbushen nga gryka, me një shkrepje.
	2000



